Il-finali tal-BOV Tazza l-Kbira 2021 se ssir nhar il-Ħadd 31 t'Ottubru. Is-sidien taż-żwiemel finalisti ta' dan l-akbar unur fil-kalendarju tat-trott Malti iltaqgħu flimkien sabiex jassistu għat-tlugħ tal-poloz li abbinaw in-numri tat-tluq mal-finalisti. In-numri ittellgħu mill-Imħallef Emeritus Antonio Mizzi Chairman tal-Malta Racing Club u EquestriMalta kif ukoll Charles Azzopardi Executive CSR u Marketing tal-Bank of Valletta. "Ninsabu kuntenti li naraw is-sidien taż-żwiemel finalisti miġbura hawn sabiex jaraw b'liema numru ż-żiemel tagħhom se jkun qed jitlaq wara l-karozza dakinhar tal-finali," qal l-Hon Mizzi. "Minkejja r-restrizzjonijiet bid-diffikultajiet kollha li dawn ġabu magħhom, rajna 65 mill-aqwa żwiemel jikkompetu fil-heats ta' dan il-kampjonat u ninsabu ħerqana sabiex f'anqas minn ħmistax oħra nkunu qed niċċelebraw rebbieħ ġdid grazzi għall-Bank of Valletta li f'dawn l-aħħar snin ipprovdew l-għajnuna finanzjarja sabiex jista' jiġi organizzat dan l-avveniment prestiġjuż." "Bħala organizzazzjoni li hija soċjalment responsabbli, s-sostenn tal-Bank of Valletta lejn it-tiġrijiet taż-żwiemel u attivitajiet sportivi maġġuri oħra huwa wieħed mill-prioritajiet li nħaddnu u nikkomettu għalihom," qal Charles Azzopardi. "Nixtiequ nieħdu din l-opportunita sabiex nirringrazzjaw lil dawk kollha involuti fit-tiġrijiet taż-żwiemel – sidien, sewwieqa, preparaturi u lill-Malta Racing Club, li minkejja d-diffikultajiet kollha li ġabet il-pandemija komplew iżommu ż-żwiemel tagħhom fl-aqwa kundizzjoni u baqgħu isiru tiġrijiet għall-ispettaklu ta' dawk kollha li jsegwu dan l-isport tant popolari." Għal darb'oħra minħabba l-programm ridott ta' tiġrijiet fejn għal ġimgħat kellna l-korsa magħluqa konsegwenza tal-pandemija, il-BOV Tazza l-Kbira qed issir f'Ottubru. Dan però ma naqqas xejn mill-interess tal-parteċipanti hekk kif rajna numru ta' sidien jirreġistraw żwiemel ġodda għal dan il-kampjonat li fetaħ it-tieni parti tal-istaġun. Filfatt tlieta minn dawn irnexxielhom ukoll jaslu sal-finali – Chaud Devant, Venale u Beguin d'Ali. Nhar il-Ħadd saru żewġ semi finali b'sitta minn kull tiġrija jikkwalifikaw għall-finali. L-aktar ħin veloċi f'dan il-kampjonat jibqa dak ta' 1'13"7 irreġistrat fis-semi finali tas-sena l-oħra propju miż-żiemel li ħareġ rebbieħ ħmistax wara Vivaldi du Vivrot. Iżda l-aqwa ħin tal-finali huwa dak ta' Up And Go medja ta' 1'14"5 li wettaq fl-2019. Dan iż-żiemel ser ikun qed jittanta jirbaħ dan l-unur għat-tieni darba hekk kif ikkwalifika għall-finali wara li fl-edizzjoni tas-sena l-oħra kien safa eliminat fil-fażi tas-semi finali. Iż-żwiemel se jitilqu b'dawn in-numri: 1.